Oudspioen-sluipmoord: Lasbriewe vir 2 se inhegtenisneming uitgereikPatrick Karegeya Die Nasionale Vervolgingsgesag (NVG) het lasbriewe bekom vir die inhegtenisneming van twee van die vier verdagtes wat verdink word van die moord op die voormalige intelligensiehoof van Rwanda, Patrick Karegeya. Die burgerregteorganisasie AfriForum het Maandag in ŉ verklaring gesê die NVG het adv. Gerrie Nel, hoof van die organisasie se privaatvervolgingseenheid, in kennis gestel dat die lasbriewe uitgereik is en dat hulle reeds in die proses is om aansoek vir die uitlewering van twee Rwandese verdagtes, Ismael Gafaranga en Alex Sugira, te doen. “Sodra die uitleweringsaansoeke toegestaan is, sal die NVG by Interpol aansoek doen vir die uitreik van sogenaamde ‘rooi kennisgewings’ vir die twee verdagtes,” sê Nel. Nel en AfriForum se privaatvervolgingseenheid het eers Karegeya se familie bygestaan met ’n informele geregtelike ondersoek ná sy moord, maar die landdroshof in Randburg het in April vanjaar die saak na die NVG verwys om te besluit of hulle die verantwoordelike verdagtes, soos beslis in die hof se bevinding, gaan vervolg. Nel het gesê die NVG se aankondiging is ŉ groot oorwinning. “Dit is egter ook ’n aanduiding dat die NVG die regstelsel misbruik het aangesien daar sonder enige verdere ondersoek lasbriewe uitgereik is. Dít nadat die NVG aangedui het dat hulle nie ’n besluit om te vervolg op grond van die beskikbare bewyse kon neem nie en ’n geregtelike doodsondersoek aanbeveel het.” Luidens die verklaring het AfriForum dit reeds tydens die geregtelike doodsondersoekverrigtinge uitgewys en die hof het Nel se advies geweier om met die ondersoek voort te gaan. “Die enigste haalbare afleiding is dat die NVG ’n vervolging wou vermy. Ons verwelkom die huidige stappe en hoop dat die NVG met ywer die proses verder sal voer. AfriForum se privaatvervolgingseenheid en die familie van die oorledene sal die proses noukeurig moniteer.” Karegeya se liggaam is in 2014 op Nuwejaarsdag in sy hotelkamer in Sandton, Johannesburg, gevind. Maroela Media het destyds berig Karegeya is na bewering verwurg. ŉ Bebloede handdoek en ŉ gordynkoord is in ŉ kluis in sy hotelkamer gevind. Hy was sedert 2007 in ballingskap in Suid-Afrika.